Et opslag om en forsvunden pige er et forsøg på hacke din Facebook.

Nej, Maja Frederiksen er ikke forsvundet, og nej hendes kære beder ikke om din hjælp. I flere grupper på Facebook florerer lige nu et opslag med en pige, der hedder Maja Frederiksen. Opslaget påstår, at hun er forsvundet, og at hendes familie er bange for, at hun er blevet bortført. Eksempelvis i Facebookgruppen 'Vores Sæby', hvor opslaget er blevet slået op flere gange. Men opslaget bunder ikke i virkeligheden, og det er et forsøg på at hacke din Facebook konto. Hvis man klikker på linket, bliver man ført ind på en hjemmeside, der unægteligt ligner TV 2s egen hjemmeside, men den er altså falsk. Hackerne lokker med, at du kan se en video af den forsvundne pige, hvis man logger ind med sit Facebook login. Iøvrigt er pigen i opslaget slet ikke dansk. Maja Frederiksen er i virkeligheden en amerikansk pige, der hedder Jordyn Jones. Ifølge Jyllands-Posten kender National Enhed for særlig Kriminalitet ikke til det nyeste forsøg på at hacke internetbrugere, oplyser enheden til mediet. - Vi har ikke identificeret anmeldelser om pågældende Facebook-opslag, og det er heller ikke noget, vores sagsbehandlere, som modtager og visiterer anmeldelser, kan genkende, lød meldingen fra politiet til Jyllands-Posten, da de spurgte, om politiet kendte til den falske efterlysning, der flittigt bliver delt i nordjyske Facebookgrupper.